РЕПУБЛИКА СРБИЈА

НАРОДНА СКУПШТИНА

01 Број 06-2/242-21

16. јун 2021. године

Б е о г р а д

**З А П И С Н И К**

**СЕДНИЦЕ ПЕТОГ ВАНРЕДНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У ДВАНАЕСТОМ САЗИВУ, ОДРЖАНЕ 16. ЈУНА 2021. ГОДИНЕ**

Седница је почела у 10 часова и 15 минута.

Седници је председавао др Владимир Орлић, потпредседник Народне скупштине.

Председавајући је, на основу службене евиденције о присутности народних посланика констатовао да седници присуствује 116 народних посланика, а применом електронског система за гласање утврђено је да су у сали присутна 144 народна посланика, односно да је присутна већина од укупног броја свих народних посланика и да постоје услови за рад Народне скупштине.

Председавајући је обавестио да су спречени да седници присуствују народни посланици Јустина Пупин Кошћал и Јосип Броз.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Душан Бајатовић, Арђенд Бајрами, Милош Банђур, Јелисавета Вељковић, Младен Грујић, Ђорђе Дабић, Владимир Ђукановић, Милан Ђурица, Нинослав Ерић, Илија Животић, Марко Зељуг, др Муамер Зукорлић, Крсто Јањушевић, Братислав Југовић, Драгомир Карић, Нандор Киш, Маријана Крајновић, Стефан Кркобабић, Селма Кучевић, Софија Максимовић, проф. др Владимир Маринковић, Весна Марковић, Драган Д. Марковић, Јелена Мијатовић, Светлана Милијић, Оливера Недељковић, Слађана Николић, Јован Палалић, Ђуро Перић, Мира Петровић, Тамара Пилиповић, Милена Поповић, Марина Рагуш, Катарина Ракић, Горан Спасојевић, Иван Тасовац, Смиља Тишма, Србислав Филиповић, Љиљана Кузмановић-Вујаковић и Јелена Коцић.

Народна скупштина је, већином гласова, усвојила: Записник Тринаесте седнице Првог редовног заседања Народне скупштине Републике Србије у 2021. години, одржане 25, 26. и 27. маја 2021. године (од 150 присутних народних посланика, 148 је гласало за, а два нису гласала) и Записник Четврте посебне седнице Народне скупштине Републике Србије у Дванаестом сазиву, одржане 7. јуна 2021. године (од 150 присутних народних посланика, 146 је гласало за, а четири нису гласала).

Председавајући је подсетио да је седница Петог ванредног заседања Народне скупштине Републике Србије у Дванаестом сазиву сазвана на Захтев 235 народних посланика, сагласно члану 106. став 3. Устава Републике Србије, члану 48. став 3. Закона о Народној скупштини и члану 249. Пословника Народне скупштине, са одређеним дневним редом садржаним у том захтеву.

Тако одређен дневни ред је следећи:

**1. Предлог закона о изменама и допунама Закона о пензијском и инвалидском осигурању**, који је поднела Влада (број 011-934/21 од 28. маја 2021. године)

**2. Предлог одлуке о изменама Одлуке о избору чланова и заменика чланова одбора Народне скупштине Републике Србије**, који је поднела Посланичка група „Александар Вучић - за нашу децу“ (број 02-920/21 од 26. маја 2021. године).

Председавајући је, сагласно члану 90. став 1. Пословника, обавестио да су позвани да седници присуствују: проф. др Дарија Кисић-Тепавчевић, министар за рад, запошљавање, борачка и социјална питања и Зоран Милошевић, вршилац дужности помоћника министра за рад, запошљавање, борачка и социјална питања.

Затим је Народна скупштина прешла на рад по дневном реду седнице, односно на **начелни претрес о 1. тачки дневног реда - ПРЕДЛОГУ ЗАКОНА О ИЗМЕНАМА И ДОПУНАМА ЗАКОНА О ПЕНЗИЈСКОМ И ИНВАЛИДСКОМ ОСИГУРАЊУ.**

Председавајући др Владимир Орлић, потпредседник Народне скупштине је, сагласно члану 157. став 1. Пословника, отворио начелни претрес о Предлогу закона.

Уводно излагање о Предлогу закона поднела је представник предлагача проф. др Дарија Кисић-Тепавчевић, министар за рад, запошљавање, борачка и социјална питања.

У начелном претресу учествовали су народни посланици: Миланка Јевтовић Вукојичић, известилац Одбора за рад, социјална питања, друштвену укљученост и смањење сиромаштва, Јелена Жарић Ковачевић, известилац Одбора за уставна питања и законодавство, др Милорад Мијатовић, представник Посланичке групе Социјалдемократска партија Србије, Мисала Праменковић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Живота Старчевић, заменик председника Посланичке групе ЈЕДИНСТВЕНА СРБИЈА (ЈС), Арпад Фремонд, представник Посланичке групеСАВЕЗ ВОЈВОЂАНСКИХ МАЂАРА , хаџи Милорад Стошић, представник Посланичке групе ПУПС - „Три П“, Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС), Верољуб Арсић, представник Посланичке групе „Александар Вучић - за нашу децу“ (затим је председавајућа Марија Јевђић, потпредседник Народне скупштине, сагласно члану 27. и члану 87. ст. 2. и 3. Пословника, продужила рад седнице Народне скупштине и после 18,00 часова), Самир Тандир, Сања Јефић Бранковић, Марија Јевђић, др Весна Ивковић, Невена Ђурић, проф. др Јахја Фехратовић, Данијела Вељовић, Загорка Алексић, Јелена Михаиловић, Борисав Ковачевић и Оливера Огњановић, након чега је председавајућа одредила паузу у трајању од једног часа.

После паузе, седница је настављена у 15 часова и 10 минута.

У наставку начелног претреса учествовали су народни посланици: Радован Арежина, Милош Терзић, Миланка Јевтовић Вукојичић, Иван Рибаћ, Невенка Костадинова, Душан Радојевић, Љиљана Малушић, Зоран Томић, Ана Миљанић, Рајка Матовић, Александар Мирковић, Угљеша Мрдић, Виктор Јевтовић, Маријан Ристичевић, Дејан Кесар, Милимир Вујадиновић, проф. др Марко Атлагић, Адам Шукало, Миодраг Линта, Милија Милетић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ и Борисав Ковачевић, представник Посланичке групе ПУПС - „Три П“, након чега је председавајући др Владимир Орлић, потпредседник Народне скупштине, закључио начелни претрес о Предлогу закона.

Затим је Народна скупштина прешла на **јединствени претрес о 2. тачки дневног реда - ПРЕДЛОГУ ОДЛУКЕ О ИЗМЕНАМА ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ.**

Председавајући др Владимир Орлић, потпредседник Народне скупштине је, сагласно члану 192. став 3. Пословника, отворио јединствени претрес о Предлогу одлуке о изменама Одлуке о избору чланова и заменика чланова одбора Народне скупштине Републике Србије, са исправком.

С обзиром на то да се нико од народних посланика није јавио за реч председавајући је, на основу члана 98. став 4. Пословника, закључио јединствени претрес о Предлогу одлуке.

Затим је, сагласно члану 87. став 5. Пословника, одредио среду, 16. јун 2021. године, са почетком у 18 часова и 33 минута, као Дан за гласање о тачкама дневног реда седнице Петог ванредног заседања Народне скупштине Републике Србије у Дванаестом сазиву.

Применом електронског система за гласање утврђено је да су у сали присутна 173 народна посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПЕНЗИЈСКОМ И ИНВАЛИДСКОМ ОСИГУРАЊУ**

Пошто је Народна скупштина обавила претрес Предлога закона у начелу, а с обзиром на то да на Предлог закона нису поднети амандмани, Народна скупштина је, сагласно члану 160. став 3. Пословника, одлучивала само о Предлогу закона у целини.

Народна скупштина је, већином гласова (од 175 присутних народних посланика, 173 су гласала за, а два нису гласала), усвојила Предлог закона о изменама и допунама Закона о пензијском и инвалидском осигурању, у целини.

**2. тачка дневног реда – ПРЕДЛОГ ОДЛУКЕ О ИЗМЕНАМА ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ**

Народна скупштина је, већином гласова свих народних посланика (од 177 присутних народних посланика, 176 је гласало за, а један није гласао), усвојила Предлог одлуке о изменама Одлуке о избору чланова и заменика чланова одбора Народне скупштине Републике Србије, са исправком, у целини.

Пошто је Народна скупштина обавила разматрање и одлучивање о свим тачкама дневног реда седнице, председавајући др Владимир Орлић, потпредседник Народне скупштине је, сагласно члану 102. Пословника, закључио седницу Петог ванредног заседања Народне скупштине Републике Србије у Дванаестом сазиву.

Седница је закључена у 18 часова и 35 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић